Sklep II Ips 530/92
Sodna praksa Vrhovnega sodišča, 1993-03-18

zakonito zastopanje pravdno nesposobne stranke

Pravdno nesposobno stranko mora zastopati zakoniti zastopnik. Njegovo zastopanje pomeni procesno predpostavko, brez katere sodišče ne more meritorno odločati.

Revizija prvotožnice se zavrže, revizija drugotožnika pa se zavrne kot neutemeljena.

Sodišče prve stopnje je zavrglo tožbo obeh tožnikov. Ugotovilo je, da je bilo o tožbi z enakim zahtevkom med istimi strankami že pravnomočno odločeno pod opr. št. I P ... in Cp ... Poleg tega tožnica sama ne more nastopati pred sodiščem, ker ji je delno odvzeta opravilna sposobnost, skrbstveni organ pa tožbe ni odobril. Sodišče druge stopnje je zavrglo tožničino pritožbo in zavrnilo kot neutemeljeno tožnikovo pritožbo zoper prvostopni sklep. Potrdilo je prvostopne ugotovitve in navedlo, da skrbstveni organ tudi tožničine pritožbe ni odobril.

Proti temu sklepu vlagata tožnika revizijo. Navajata, da je bila prekršena njuna predkupna pravica. Opisujeta svoj spor s toženimi strankami in navajata kršitve pri odločanju v predhodni pravdi pod opr. št. I P 389/79. Nasprotujeta tudi sklepu o delnem odvzemu opravilne sposobnosti. V reviziji ne navajata, na katere revizijske razloge se sklicujeta (385. člen ZPP). Tudi revizijskega predloga ne postavljata.

Tožena stranka na revizijo ni odgovorila in Javni tožilec Republike Slovenije se o njej ni izjavil (3. odst. 390. člena ZPP).

Revizija tožnice ni dovoljena, revizija tožnika pa ni utemeljena.

Tožnici je bila delno odvzeta opravilna sposobnost zaradi pravdarstva s sklepom tedanjega Občinskega sodišča v ..., z dne 3.1.1969, in z drugostopnim sklepom tedanjega Okrožnega sodišča v ..., z dne 14.2.19969. Na podlagi odločbe Oddelka za socialno varstvo in zdravstvo Skupščine občine ... z dne 4.2.1975 opravlja dolžnost skrbnika neposredno Center za socialno delo ..., ki pa je enako kot za tožbo in pritožbo tudi za revizijo v tej zadevi podal izjavo, da je ne povzema. Tožnica, ki ji je delno odvzeta poslovna sposobnost, sama nima pravdne sposobnosti. V takem primeru mora stranko zastopati zakoniti zastopnik. Zastopanje po zakonitem zastopniku pomeni procesno predpostavko, brez katere sodišče ne more meritorno odločati. Ker je Center za socialno delo zavrnil odobritev tožničinih procesnih dejanj, sta bili njena tožba in pritožba pravilno zavrženi (80. in 83. člen ZPP). Z enakimi razlogi je treba zavreči tudi njeno revizijo, ki je Center za socialno delo ni odobril.

Tožbeni zahtevek drugotožnika na neveljavnost prodajne pogodbe med toženci je bil zavrnjen že s sodbo opr.št.I P ... z dne 23.4.1985 Temeljnega sodišča ..., enote v ... Tožnikovo pritožbo zoper to sodbo je Višje sodišče zavrnilo 18.2.1986. V tej pravdi je tožnik izpodbijal pogodbo med toženci z enakimi razlogi, kot jo izpodbija v obravnavani zadevi. Gre torej za pravnomočno razsojeno stvar, na kar mora sodišče ves čas postopka paziti po uradni dolžnosti. Tožbo z zahtevkom, o katerem je že bilo pravnomočno razsojeno, sodišče zavrže (2. odst. 333. člena ZPP). Ker sta sodišči prve in druge stopnje ugotovili, da se tožnikov zahtevek nanaša na že pravnomočno razsojeno stvar, je pravilna odločitev, da se tožba zavrže. Tako odločitev tožnik neutemeljeno izpodbija. Zato je revizijsko sodišče njegovo revizijo zavrnilo kot neutemeljeno (393. čl. ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.